**ELŐTERJESZTÉS**

**Szombathely Megyei Jogú Város Közgyűlésének**

**2025. január 30-i ülésére**

**Javaslat önkormányzati rendeletekkel kapcsolatos döntések meghozatalára**

Jelen előterjesztés keretében az alábbi önkormányzati rendeletek módosítására teszek javaslatot.

**1./ A Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendelet**

A helyi önkormányzat képviselő-testülete a Polgármesteri Hivatalban dolgozó köztisztviselők közszolgálati jogviszonyának egyes kérdéseiről a Magyarország 2025. évi központi költségvetéséről szóló 2024. évi XC. törvényben (a továbbiakban: költségvetési törvény), továbbá a közszolgálati tisztviselőkről szóló 2011. évi CXCIX. törvényben (a továbbiakban: Kttv.) kapott felhatalmazás alapján rendeletben jogosult dönteni.

A költségvetési törvény 64. § (5) bekezdése alapján a helyi önkormányzat képviselő-testülete rendeletben a 2025. évben – az önkormányzat saját forrásai terhére – a polgármesteri hivatalnál foglalkoztatott köztisztviselők vonatkozásában a Kttv.-ben foglaltaktól eltérően a központilag meghatározott illetményalapnál (38.650,- Ft) magasabb összegben állapíthatja meg az illetményalapot.

A Közgyűlés a Polgármesteri Hivatalban dolgozó köztisztviselők közszolgálati jogviszonyának egyes kérdéseiről szóló 2/2020. (II.5.) önkormányzati rendeletben (a továbbiakban: Rendelet) 2024. évre az illetményalap mértékét március 1. napjától 54.050.- Ft összegben állapította meg.

Javaslatot teszek arra, hogy az illetményalap mértéke 2025. évben is 54.050.- Ft mértékben kerüljön megállapításra.

A Kttv. 234. § (3) bekezdés a) pontja, valamint a (4) bekezdése alapján a helyi önkormányzat rendeletben a tárgyévre vonatkozóan a felsőfokú iskolai végzettségű köztisztviselőnek egységesen, illetve valamennyi érettségi végzettségű köztisztviselőnek egységesen állapíthat meg illetménykiegészítést.

Javaslatot teszek arra, hogy a korábbi évekkel egyezően az illetménykiegészítés valamennyi felsőfokú iskolai végzettségű köztisztviselőnek egységesen a köztisztviselő alapilletményének legfeljebb 35%-ában, valamennyi érettségi végzettségű köztisztviselőnek a köztisztviselői alapilletményének legfeljebb 20%-ában kerüljön megállapításra 2025. évre is.

Fentiek miatt előterjesztem a Rendelet módosítását.

A Kttv. 200. § (2) bekezdése alapján az államigazgatási szerv vezetője köteles kikérni a szakszervezet véleményét a kormánytisztviselők munkavégzésére, munka- és pihenőidejére, jutalmazására, valamint juttatásaira vonatkozó, a munkáltató hatáskörébe utalt szabályozásról. A jogszabály által előírt kötelezettség teljesítéseként sor került a Magyar Köztisztviselők, Közalkalmazottak és Közszolgálati Dolgozók Szakszervezetének (MKKSZ) munkahelyi vezetőjével történt egyeztetésre. A szakszervezet a javaslattal egyetért.

**2./ Szombathely Megyei Jogú Város Önkormányzata által adományozható kitüntetésekről szóló 7/2016. (III.1.) önkormányzati rendelet**

A 7/2006. (III.1.) önkormányzati rendelet alapján a Szociális Hét rendezvénysorozat keretében kerül sor a „Pálos Károly-díj”, a „Szociális Ellátás Segítéséért-díj” és a „Győrvári Edith-díj” átadására. A koronavírus világjárványt követően kialakult gyakorlat szerint - a korábbi április hónap helyett - a Szociális Hét rendezvény sorozat a Szociális Munka Napjához (november 12.) kötődően kerül megszervezésre.

Fentiek alapján javaslom a szociális munka területén adományozható, szóban forgó díjak tekintetében a kitüntetési javaslatok beérkezési határidejének január 31. napjáról augusztus 31. napjára történő módosítását.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezik a rendelet-módosítások tervezete mellett a hatásvizsgálati lapok és az indokolások.

Kérem a Tisztelt Közgyűlést, hogy az előterjesztést megtárgyalni, és a rendeleteket megalkotni szíveskedjék.

**Szombathely, 2025. január 14.**

**(: Dr. Nemény András :)**